Γουές Κρέιβεν

Ο Γουές Κρέιβεν (Wesley Earl "Wes" Craven, 2 Αυγούστου 1939 - 30 Αυγούστου 2015) ήταν Αμερικανός σκηνοθέτης, σεναριογράφος και παραγωγός. Ο Κρέιβεν έχει αναγνωριστεί ως ένας από τους σπουδαιότερους δημιουργούς στο είδος του τρόμου λόγω της πολιτιστικής επίδρασης και επιρροής των ταινιών του. Στο σύνολο της φιλμογραφίας του, ο Κρέιβεν ήταν περισσότερο γνωστός για την πρωτοποριακή του δουλειά στο είδος του τρόμου, ιδιαίτερα τις ταινίες σλάσερ, όπου συνδύαζε κλισέ τρόμου με χιούμορ και σάτιρα.

Ο Κρέιβεν δημιούργησε τη σειρά ταινιών Εφιάλτης στο Δρόμο με τις Λεύκες (1984-2010), γράφοντας και σκηνοθετώντας την πρώτη ταινία Εφιάλτης στο Δρόμο με τις Λεύκες (A Nightmare on Elm Street, 1984), γράφοντας το σενάριο της τρίτης ταινίας Εφιάλτης στο Δρόμο με τις Λεύκες (A Nightmare on Elm Street 3: Dream Warriors, 1987) και γράφοντας και σκηνοθετώντας την έβδομη ταινία Ο Νέος Εφιάλτης (Wes Craven's New Nightmare, 1994). Το 1996 σκηνοθέτησε την ταινία τρόμου Scream, μία από τις σπουδαιότερες δουλειές του, δίνοντας το φιλί της ζωής σε ένα είδος ταινιών που στη δεκαετία του '90 άρχισε πια να ξεθωριάζει. Η επιτυχία του Scream οδήγησε στη δημιουργία μιας επιτυχημένης σειράς ταινιών, η οποία αποτελείται συνολικά από έξι ταινίες, με τον Κρέιβεν να έχει σκηνοθετήσει τη δεύτερη (1997), τρίτη (2000) και τέταρτη (2011) ταινία.

Σκηνοθέτησε επίσης τις κλασικές καλτ ταινίες Το Τελευταίο Σπίτι Αριστερά (Τhe Last House on the Left, 1972) και Αίμα στους Λόφους (The Hills Have Eyes, 1977), την κωμωδία τρόμου Οι Άνθρωποι Κάτω Από Τις Σκάλες (People Under the Stairs, 1991) και το ψυχολογικό θρίλερ Νυχτερινή Πτήση (Red Eye, 2005). Άλλες αξιόλογες ταινίες του περιλαμβάνουν τις Το Τέρας του Βάλτου (Swamp Thing, 1982), Βουντού (The Serpent and the Rainbow, 1988), Ο Βρυκόλακας του Μπρούκλιν (Vampire in Brooklyn, 1995), Μια Τρυφερή Σχέση (Music of the Heart, 1999) και Κλέφτης Ψυχών (My Soul to Take, 2010).

Στις 30 Αυγούστου 2015, σε ηλικία 76 ετών, ο Κρέιβεν απεβίωσε από όγκο στον εγκέφαλο στο σπίτι του στο Λος Άντζελες.

Πρώτα χρόνια
Ο Κρέιβεν γεννήθηκε στο Κλίβελαντ του Οχάιο από τους Καρολίν και Πολ Κρέιβεν. Είναι κάτοχος μάστερ λογοτεχνίας και ψυχολογίας και πριν ασχοληθεί με τον κινηματογράφο εργαζόταν ως καθηγητής αγγλικών.

Καριέρα ως σκηνοθέτης και σεναριογράφος
Ο Γουές Κρέιβεν θεωρείται ένας από τους πιο επιτυχημένους σκηνοθέτες ταινιών τρόμου. Στη φιλμογραφία του συγκαταλέγεται το κλασικό θρίλερ Εφιάλτης στο Δρόμο με τις Λεύκες (A Nightmare on Elm Street, 1984) που σύστησε στο κοινό τον εικονικό καλτ χαρακτήρα Φρέντι Κρούγκερ, Το Τελευταίο Σπίτι Στα Αριστερά (Τhe Last House on the Left, 1972) το οποίο είχε απαγορευτεί την εποχή κυκλοφορίας του ενώ το 2009 γυρίστηκε το remake από τον ελληνικής καταγωγής σκηνοθέτη Ντένη Ηλιάδη. Μία από τις σπουδαιότερες δουλειές του παραμένει έως και σήμερα η σειρά ταινιών σειράς ταινιών Scream όπου κατάφερε να συσσωρεύσει όλα τα κλισέ του τρόμου και να τα γκρεμίσει με πλούσια δόση ειρωνείας και τρομακτικής διάθεσης, επαναπροσδιορίζοντας τις νεανικές ταινίες τρόμου. Στις 22 Μαρτίου 2010, ο ίδιος ανακοίνωσε μέσω της σελίδας του του στο twitter, την επιστροφή του ως σκηνοθέτης στο Scream 4. Το τέταρτο μέρος της επιτυχημένης σειράς ταινιών τρόμου κυκλοφόρησε τον Απρίλιο του 2011.

Προσωπική ζωή
Ο Κρέιβεν παντρεύτηκε την Μπόνι Μπρόκερ με την οποία έκαναν δύο παιδιά τους Τζόναθαν και Τζέσικα Κρέιβεν. Χωρίσανε το 1969.

Φιλμογραφία
 Έτος Ταινία Σημειώσεις  1972 Το Τελευταίο Σπίτι Αριστερά (Τhe Last House On the Left) επίσης σεναριογράφος 1977 Αίμα στους Λόφους (Τhe Hills Have Eyes) επίσης σεναριογράφος 1981 Βία στη Στοιχειωμένη Βίλα (Deadly Blessing) επίσης σεναριογράφος 1982 Το Τέρας του Βάλτου (Swamp Thing) επίσης σεναριογράφος 1984 Εφιάλτης στο Δρόμο με τις Λεύκες (A Nightmare on Elm Street) επίσης σεναριογράφος 1985 Αίμα στους Λόφους 2 (The Hills Have Eyes 2) επίσης σεναριογράφος 1986 Θανάσιμος Φίλος (Deadly Friend}  1988 Βουντού (The Serpent and the Rainbow)  1989 Shocker επίσης σεναριογράφος 1991 Οι Άνθρωποι Κάτω Από Τις Σκάλες (People Under the Stairs) επίσης σεναριογράφος 1994 Ο Νέος Εφιάλτης (Wes Craven's New Nightmare) επίσης σεναριογράφος 1995 Ο Βρυκόλακας του Μπρούκλιν (Vampire in Brooklyn)  1996 Scream  1997 Scream 2  1999 Μια Τρυφερή Σχέση (Music of the Heart)  2000 Scream 3 2005 Καταραμένοι (Cursed)  Νυχτερινή Πτήση (Red Eye)  2006 Παρίσι, σ' αγαπώ (Paris, Je T' Aime)  2010 Κλέφτης Ψυχών (My Soul To Take) επίσης σεναριογράφος 2011 Scream 4 

Παραπομπές

 Εξωτερικοί σύνδεσμοι 
 Ο Γουές Κρέιβεν στο IMDb
 Γουές Κρέιβεν στο b-movies.gr

Κατηγορία:Αμερικανοί σκηνοθέτες
Κατηγορία:Αμερικανοί σεναριογράφοι
Κατηγορία:Αμερικανοί παραγωγοί ταινιών